《和谹父寻春之作》
宋代·王洋

秾华女儿红，芳草王孙绿。小大各尽态，低昂俱悦目。

久雨脱滞各，振衣乐休沐。晴空吟思开，命简句可属。

起看花覆墙，净扫云为屋。幸会二三老，风骚命奴仆。

欲说未说情，三篇两篇足。玉人花映面，眉黛添香醁。

杯酒戒失身，无如饱扪腹。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。